钦定古今图书集成/理学汇编/文学典/第195卷 > 《右谏议大夫韦君集序》权德舆
## 钦定古今图书集成/理学汇编/文学典/第195卷 > 《右谏议大夫韦君集序》权德舆

洙泗。门人登四科者，唯称端木、赐、卜商，可与言诗，以
其善于取类，敏于喻礼。然则缘情咏言，感物造端，发
为人文，必本王泽。贞元十二年夏四月庚辰，皇帝御
麟德殿，命通儒硕生与缁黄上首，杂论奥赜，互相发
明。繇是京兆韦君以四门博士召见，三元六学，博辩
宏大，精义具举，宸心乃愉。寻献《七百字诗》一章，词华
彬蔚，诏旨优荅。浃日授秘书郎，逾月迁右补阙，未半
岁，拜右谏议太夫。其馀以文发身，以直事君，言语侍
从，论思讽议，贾生当受釐之问，方朔擅不穷之智。近
臣渥命，荣冠一时，荐绅竞劝，岩谷皆耸。初君年十一，
尝赋《铜雀台》绝句，右拾遗李白见而大骇，因授以古
乐府之学，且以瓌琦轶拔为己任。至弱冠，乃喟然曰：
“四始五际，今既远矣。会情性者，因于物象；穷比兴者，
在于声律。盖辩以丽，丽以则，得于无间，合于天倪者，
其在是乎？彼惠休称谢永嘉如芙蓉出水，锺嵘谓范
尚书如流风回雪，吾知之矣。”遂苦心澡虑，俪词比事，
纤密精巧，度越群伦。尝著《天竺寺》六十韵，鲁郡文忠
公序引而和之。使画工图于仁祠，摘句配境，偕为胜
绝。又于江南著《卧疾二十韵》，晋国忠肃公手翰以美
之曰：“卓尔独立，其在我韦生乎？”其为名臣宗公所称
赏如此。又与竟陵陆鸿渐、杼山僧皎然为方外之侣，
沉冥博约，为日最久，而不名一行，不滞一方。故其曳
羽衣也，则曰遗名；摄方袍也，则曰尘外；被儒服也，则
今之名字著焉。周流三教，出入无际，寄词诣理，必于
斯文。自贞元五年，始以晋公从事至京师，逮今十年，
所著凡三百篇，尝因休沐，悉以见示。德舆鄙昧，不能
言诗，徒以掖垣之寮，辱命为序，岂爱之厚而忘其不
能欤？前此论著，别为篇第，后此者方䌷《怀仙章句》，而
不复赋人间之事矣。今兹诗集，以类相从，献酬属和，
因亦编次，且以《圣诞日麟德殿三教讲论诗》为首，凡
十卷云。